**NŐNAPI GOBELIN KIÁLLÍTÁS**

**A HOMOKKERTI KÖZÖSSÉGI HÁZBAN**

2017. 03. 08. 14. órakor

A Kézműves Alapítvány nevében is tisztelettel köszöntöm a kiállítás megnyitó valamennyi résztvevőjét. Köszöntöm szeretettel az itt látható gobelin képek alkotóit.

Kedves Közönség!

Illő választás volt e jeles naphoz kötni ezt a kiállítást, hiszen a Nőnapnak rendszerint 3 biztos szereplője van: a nők, a férfiak és a virág.

A virág itt most öltött képeken jelenik meg. Ha belépünk a kiállító terembe, szinte életre kelnek a csendéletek, az egyedi virágok, a színes fonalak, a gyöngyök és a készítőik ügyes keze által. Köszönet e látványért a Homokkerti Nefelejcs szakkör tagjainak, akik a különböző tájegységek hímzése mellett gobelin képeket is készítenek otthon maguk és szeretteik számára.

Ezeket a képeiket mutatják meg most a nagyközönségnek is.

Tisztelt Vendégek!

Sokan nem is gondolják, de szerte a világban nagyon kedvelt kézimunka a gobelinvarrás még a 21. században is.

Azoknak, akik ezzel foglalkoznak láthatóan örömöt jelent már magát a témát megtalálni és hozzá megfelelő minőségű és színű fonalakat kiválasztani is. Aztán átgondolni a varrás sorrendjét, ami persze munka közben is változhat. Az alkotás varázsa, a kreativitás izgalma, szinte megszállottá tudja tenni a gobelinvarrókat.

De honnan ered ez a már évszázadok óta kedvelt gobelin? Következzék most egy rövid visszatekintés: A gobelin gyökerei, kezdeti története Gilles Gobelin nevéhez kötődik, akinek 15. században Párizs környékén híres kelmefestő műhelye volt. Utódai, Jean és Philibert Gobelin már képszövéssel is foglalkoztak. Új módszerükkel korszakalkotóknak számítottak a kárpitszövés történetében. Gobelin elnevezéssel kezdetben csak a szövött kárpitot, a faliszőnyeget, a fal takarására és díszítésére szolgáló textilt illették. Ezek általában gyapjúfonalból, ritkábban selyem- vagy fémszállal együtt szőtt képes szőnyegek voltak. Fekvő és álló szövőszéken készültek.

Érdekes, hogy a franciák annyira ragaszkodnak a tradícióhoz, hogy csak az egykori manufaktúra és a Gobelin - fivérek, valamint leszármazottjaik munkáját fogadják el valódi alkotásoknak.

A gobelinével azonos szövési technikákat ugyanakkor már az ókorban is ismerték. Ezt nemcsak írott források, hanem festett ábrázolások is bizonyítják.

A kora középkorból sajnos alig maradt fenn ilyen szövött kárpit.

A 13. századtól aztán fellendült a textilművészet, egyre több megrendelés érkezett az egyháztól templombelsők díszítésére. Ekkor még Párizs volt a központ. A 15. század végétől pedig már [Brüsszel](https://hu.wikipedia.org/wiki/Br%C3%BCsszel) vált a gobelin szövés központjává. A manufaktúra a 18. századig virágzott. Igen gyakran szőtték a kor neves festőinek képeit. (Így. pl.: [Raffaello](https://hu.wikipedia.org/wiki/Raffaello_Sanzio),  [Rubens](https://hu.wikipedia.org/wiki/Peter_Paul_Rubens) képeit).

A 19. századtól aztán egyre inkább elterjedt a kárpitok gépi szövése.

Ugyancsak a 19. században alakult ki a gobelinhímzés és mint a neve is mutatja, [Franciaországban](https://hu.wikipedia.org/wiki/Franciaorsz%C3%A1g). A polgárosodás, a szövőipar fejlődése miatt, valamint kereslet hiányában a [takácsok](https://hu.wikipedia.org/wiki/Tak%C3%A1cs) abbahagyták a nagyméretű és munkaigényes falikárpitok szövését.

A nagypolgári és kispolgári igények kielégítésére született meg a kézimunkának ez az új ága, vagyis a [gobelinhímzés](https://hu.wikipedia.org/wiki/Gobelinh%C3%ADmz%C3%A9s).

A gobelinhímzéssel készült mintákkal főleg falvédőket, asztalterítőket, ágyterítőket, faliképeket díszítenek. Selyemhímzéses gobelinnel pedig ékszereket, ékszerdobozokat, a finom blúzokhoz, ruhákhoz: öveket, gallérokat, kézelőket, gombokat is készítenek. De gyakran híres festmények, vagy szőtt kárpitok gobelinhímzéssel készült változataival is találkozhatunk.

Ilyenek pl. a Hosszúpályiban élő Egri Kató gobelinképei. Ő XII- XVI. századi kárpitművészet kincseit dolgozza fel. Egy-egy képén 50-60 féle színt, színárnyalatú fonalat is használ, melyek egy részét saját maga festi meg. Tűgobelin képeit tavaly Debrecenben, az Agrár Galériában rendezett kiállításon csodálhatta meg a közönség.

Kedves Kiállítás látogatók!

A gobelin hazánkban való elterjedéséről több elképzelés is napvilágot látott. Vannak, akik az ősmagyaroknak tulajdonítják a keresztszemes öltés ezen formáját, de olyanok is akadnak, akik középkori szerzeménynek, átvételnek vélik. Mindenesetre nálunk a XIV. századból származó Besztercei szójegyzékben olvashatunk először olyan fali kárpitokról, melyek különleges szövési technikával készültek. Ez az első írásban rögzített bizonyíték, ami persze nem azt jelenti, hogy korábban nem művelték ezt a tevékenységet elődeink. Magyarországon kezdetben a kastélyok csupasz falait vonták be szemet gyönyörködtető kárpitokkal, a legszebb darabok pedig a szalonok falait díszítették.

A 19. századig ezt a mesterséget főleg férfiak űzték, de aztán a nők körében is elterjedt. Úgyannyira, hogy ma már alig találkozunk férfi alkotókkal.

Tisztelt Hallgatóság!

Napjainkban hazánkban is népszerű a [gobelin](http://www.evakezimunka.com/index.php?action=gobelin-alapok). Szövött kárpitokat, eredeti gobelineket azonban már csak nagy szakmai tudással rendelkező iparművészek készítenek. A magyar művészek közül egyik legkiemelkedőbbnek tartom ezen a területen Péreli Zsuzsa gobelinművészt, akinek már Debrecenben is láthattuk alkotásait a Kölcsey Központban rendezett kiállításon.

A leggyakrabban művelt technika a sokak által ismert gobelinhímzés. Számos kiállítás, pályázat, sőt vállalkozás is bizonyítja, hogy sokan foglalkoznak ezzel a kézimunkával. Gobelinhímzéssel készültek e kiállítás képei is.

Az alaptechnika lényege, hogy egymás mellett átlósan elhelyezkedő aprócska öltéseket varrnak az anyagra. Ennek köszönhetően jön létre a gobelinre jellemző zárt, tömött felület. A hagyományos mellett még más gobelinöltések léteznek. Így pl. a *gyöngyöltés*: amely során jobbról balra történik az öltögetés az anyagon. De van *átlós gobelin öltés* is, ahol átlósan halad fentről lefelé az öltés, majd vissza. Ez az öltéstípus nem húzza össze az anyagot, így különösen szép lesz az elkészült kép.

Tisztelt Közönség!

Ezen a kiállításon 8 alkotó - Borbély Csabáné, Jendre Barnabásné, Juhász Istvánné, Nagy Imréné, Papné Dr. Tarányi Zita, Tarsoly Andorné, Tóth Istvánné és néhai Sütő Imréné - több mint 40db, kézzel öltött gobelinképét láthatjuk. Virágok sokasága fogadja a látogatót. Van itt árvácska, búzavirág, cala, gyöngyvirág, ibolya, liliom, margaréta, napraforgó, pipacs és rózsa is. Valóban virágok közt érezhetjük magunkat, ahogy a meghívón szerepel. Már csak az illatokat kell melléjük idéznünk.

Az alkotások nagyrészt hagyományos technikával készült gobelinhímzések, de láthatunk tűgobelint is, melynél az átmeneti színek szépen simulnak egymásba és egyfajta újításként néhány képen a gyöngy is megjelenik az öltések között.

Kedves Lányok és Asszonyok!

Íme a példa. Akinek kedve támad, kipróbálhatja gobelinhímzést. Van kiktől megtanulni. Csak be kell szerezni egy rámát, amire kifeszíti kanavát, vagyis azt az előrajzolt, festett, anyagot, melyen dolgozik, aztán a fonalakat és a tűt meg egy kellékdobozt, amiben mindezt tartja. Biztosan kellemes kikapcsolódást és alkotói örömöt fog nyújtani ez a tevékenység. Csakúgy, mint az itt bemutatkozó hímző asszonyoknak, akik ezt az érzést már megélték.

Kedves Kiállítás látogatók!

Tisztelettel megköszönöm az alkotóknak, hogy bemutatják itt munkáikat a Nemzetközi Nőnap alkalmából. Köszönöm Tarsoly Andorné hímző népi iparművésznek, a szakkör vezetőjének a munkáját. Kívánok mindannyiuknak további alkotókedvet és sok-sok örömöt.

Kívánom, hogy legyen idejük és kedvük tovább gyarapítani tudásukat, szépérzéküket a gobelinhímzés csodálatos világában, hogy újabb alkotásokkal örvendeztethessenek meg bennünket.

A kedves közönségnek pedig megköszönöm a figyelmet és kívánok további kellemes, szép Nőnapot mindenkinek.

Dr. Tar Károlyné